Serena verdien R260 m. die afgelope jaar | Netwerk24
22 Augustus 2018 12:41
Serena Williams is volgens Forbes in 2018 vir die derde opeenvolgende jaar die sportvrou wat die meeste geld ter wêreld verdien.
Serena Williams behou haar titel as die sportvrou wat die meeste geld ter wêreld verdien. Foto: Getty Images
Dié lys word deur tennisspelers oorheers.
Williams, wat in Maart na die tennisbaan teruggekeer het nadat haar dogter in September 2017 gebore is, het prysgeld van $62 000 (R893 000) die afgelope jaar gewen, maar $18,1 miljoen (R260,6 miljoen) verdien danksy borgskappe en soortgelyke inkomste.
Die Amerikaner het twee keer meer van die baan af as enige ander sportvrou verdien.
Die Deen Caroline Wozniacki, wat vanjaar haar eerste Grand Slam-titel in die Amerikaanse Ope gewen het, is tweede op die lys met 'n gekombineerde inkomste van $13 miljoen (R187,3 miljoen), terwyl die verdedigende Amerikaanse Ope-kampioen Sloane Stephens die derde plek beklee met $11,2 miljoen (R161,3 miljoen).
Garbine Muguruza ($11 miljoen) van Spanje en Maria Sharapova ($10,5 miljoen) van Rusland is onderskeidelik vierde en vyfde.
Die Indiese pluimbalspeler P.V. Sindhu ($8,5 miljoen) en die uitgetrede renjaer Danica Patrick ($7,5 miljoen) is die enigste nie-tennisspelers op die lys en bevind hul onderskeidelik in die sewende en negende plek.
'n Interessante kenmerk van Forbes se top-100-lys wat in Junie gepubliseer is, is dat nie 'n enkele vrou onder die 100 topverdieners tel nie.
Williams het in 2017 op dié lys verskyn, maar was vir 'n groot deel van die jaar buite aksie.
Die Amerikaanse bokser Floyd Mayweather het sy titel as die sportster wat die meeste geld ter wêreld verdien, in Junie teruggekry, danksy 'n astronomiese inkomste van $285 miljoen (sowat R3,5 miljard) vir die jaar.